«Ашэмэз и бжьамийр»
ЩэкIуэгъуэм и 29-м ди республикэм и цIыхухэмрэ абы и хьэщIэхэмрэ япэу зрагъэлъагъуфынущ Къэбэрдей-Балъкъэрым и Iэтащхьэ Къанокъуэ Арсен и грантыр зыхуагъэфэща «Ашэмэз и бжьамий» балетыр.
Фигу къэдгъэкIыжынщи, мы гъэм ягъэлъэгъуащ грант зылъыса спектаклитI: ЩоджэнцIыкIу Алий и цIэр зезыхьэ Къэбэрдей къэрал драмэ театрым щагъэува «Пащтыхьымрэ пащтыхь гуащэмрэ», Горький Максим и цIэр зезыхьэ Урыс къэрал драмэ театрым и «Король Лир»-р.
Нарт адыгэ эпосыр зи лъабжьэу иджы ягъэува, IыхьитIу зэхэт «Ашэмэз и бжьамий» балетыр КъБР-м и Музыкэ театрым и лэжьыгъэщIэщ.
Спектаклыр Профсоюзхэм щэнхабзэмкIэ я унэм щагъэлъэгъуэнущ. Ар щIидзэнущ сыхьэт 15-м.
ГЕРАСИМОВЭ Риммэ.
